b'\n_START_ARTICLE_\nSamozalo\xc5\xbeba\n_START_PARAGRAPH_\nV  samozalo\xc5\xbebi je avtor hkrati tudi zalo\xc5\xbenik. Zalo\xc5\xbeni\xc5\xa1tvo po temu principu pomeni, da je avtor sam odgovoren za vse, tako za uspe\xc5\xa1no poslovanje kot tudi za izgubo. Sam mora poskrbeti vse zalo\xc5\xbeni\xc5\xa1ke funkcije, od proizvodnje, propagande do razpe\xc4\x8devanja._NEWLINE_Pri ogla\xc5\xa1evanju imajo mo\xc5\xbenost le prave zalo\xc5\xbebe, ki imajo za to to\xc4\x8dno dolo\xc4\x8dena finan\xc4\x8dna sredstva. Najte\xc5\xbeja je gotovo funkcija distribucije knjige, saj samozalo\xc5\xbenik nima svojega zastopnika, praviloma pa tudi ni vpeljan v distribucijske kroge, zato ponuja le minimalen prihodek. _NEWLINE_Dodatna slabost je, da samozalo\xc5\xbeba praviloma nima pripravljenega programa knjig in zato ponuja en sam proizvod, kar praviloma ne more prinesti ve\xc4\x8djega dobi\xc4\x8dka in literarne slave. V celotnem zalo\xc5\xbeni\xc5\xa1kem procesu je samozalo\xc5\xbeniku v veliko pomo\xc4\x8d tehnika namiznega zalo\xc5\xbeni\xc5\xa1tva, ki mu z nekaj znanja lahko omogo\xc4\x8di pripravo knjige do tiska._NEWLINE_Mo\xc5\xbenosti samozalo\xc5\xbeni\xc5\xa1tva kljub vsemu ne gre podcenjevati. V zgodovini sta znana dva primera izredno uspe\xc5\xa1nih knjig, izdanih na ta na\xc4\x8din. Prva je kuharska knjiga hanseatske kuhinje neke hambur\xc5\xa1ke gospodinje, ki je nastala v sodelovanju s tipografi in je bila tako lepo oblikovana, da so jo bibliofilsko faksimilirali. Drug primer, ki izstopa, je kuharska knjiga bavarke Julije Lutz, ki je iz\xc5\xa1la v 28 izdajah in je bila knjigotr\xc5\xa1ko prodana v skoraj 256 000 izvodih, \xc5\xa1e preden jo je zalo\xc5\xbeba uvrstila v svoj program._NEWLINE_Pomemben podatek je tudi, da so prenekatere dana\xc5\xa1nje tuje zalo\xc5\xbebe, ki spadajo k najve\xc4\x8djim, za\xc4\x8dele kot samozalo\xc5\xbebe, kot npr. Oldenbur\xc5\xa1ka skupina (Oldenbourg - Gruppe) in Langenscheidt.\n_START_SECTION_\nUstanovitev samozalo\xc5\xbebe\n_START_PARAGRAPH_\nSamozalo\xc5\xbebo lahko v Sloveniji ustanovi vsak, ki je za svoje ideje in zamisli prelil na papir in jih \xc5\xbeeli predstaviti \xc5\xa1ir\xc5\xa1emu krogu ljudi. Za registriranje te dejavnosti ni potreben obvezni vlo\xc5\xbeek kapitala, kot se to zahteva pri raznih drugih podjetjih._NEWLINE_V strukturi cene knjige, izdane v samozalo\xc5\xbebi, je poleg stro\xc5\xa1kov v zvezi z zalo\xc5\xbeni\xc5\xa1tvom vklju\xc4\x8deno tudi pla\xc4\x8dilo za avtorske pravice, zato bi moral avtor izpostavi posebej prijaviti dohodek od avtorskih pravic ter od tega pla\xc4\x8dati davek od dohodkov iz premo\xc5\xbeenjskih pravic.\n_START_SECTION_\nOd rokopisa do knjige\n_START_PARAGRAPH_\nKo avtor zaklju\xc4\x8di svoje delo in oceni, da je pripravljeno za objavo, se loti samozalo\xc5\xbeni\xc5\xa1kega procesa. Zadnjo korekturo \xc5\xbee lektoriranega rokopisa je treba poslati na Narodni in univerzitetni knji\xc5\xbenici, ker mora vsaka knjiga imeti svoj CIP oz. katalo\xc5\xbeni zapis, s pomo\xc4\x8djo katerega se vodi evidenca o knjigah in UDK (univerzalna decimalna klasifikacija), ki opredeljuje \xc5\xa1tevilsko ozna\xc4\x8devanje vsebine dokumenta._NEWLINE_Naslednji korak je tehni\xc4\x8dna priprava rokopisa, kjer se je potrebno odlo\xc4\x8diti za format, videz in vezavo knjige, v kon\xc4\x8dni fazi pa tudi za vrsto materialov in naklado. Pomembno je, ali bo knjiga vsebovala ilustracije, fotografije, kak\xc5\xa1en bo tisk, papir ipd._NEWLINE_Za izgled knjige je izredno pomembna tudi njena vezava. Odlo\xc4\x8ditev za trdo ali mehko vezavo temelji tako na uporabnosti kot trajnosti publikacije. Pri knjigah manj\xc5\xa1ega obsega, z dnevno ali kratkotrajno uporabno vrednostjo, se je po navadi bolj smiselno odlo\xc4\x8diti za mehko oz. bro\xc5\xa1irano vezavo; za trajnej\xc5\xa1o uporabo in za pogostokrat uporabljano knjigo pa je primernej\xc5\xa1a trda vezava. S komercialno knjigotr\xc5\xa1kega vidika je gotovo zanimivej\xc5\xa1a trda vezava, prav tako za hranjenje na knji\xc5\xbeni polici. Trda vezava je dra\xc5\xbeja, zato je tudi prodajna cena knjige vi\xc5\xa1ja. Obi\xc4\x8dajno bro\xc5\xa1irane knjige dosegajo vi\xc5\xa1je naklade._NEWLINE_Najbolj pomemben element knjige je gotovo naslovna stran, saj nekako izra\xc5\xbea \xc2\xbbdu\xc5\xa1o\xc2\xab\xc2\xa0knjige in s tem pritegne ali pa odvrne kupce, da se\xc5\xbeejo po njej. _NEWLINE_Vse omenjeno je delo oblikovalca oz. tehni\xc4\x8dnega urednika knjige, katerega si mora poiskati samozalo\xc5\xbenik. Glede na raz\xc5\xa1irjenost ra\xc4\x8dunalni\xc5\xa1tva in namizno-zalo\xc5\xbeni\xc5\xa1kih programov, pa se lahko tega dela loti samozalo\xc5\xbenik sam, \xc4\x8de je le pripravljen del svojega \xc4\x8dasa posvetiti spoznavanju programa._NEWLINE_Rokopis nato prevzame tiskarna, kjer v prvi fazi naredijo korekture, ki jih mora avtor pregledati zaradi odprave morebitnih tipkovnih, slovni\xc4\x8dnih ali tehni\xc4\x8dnih napak._NEWLINE_Preden je knjiga natisnjena, mora biti znana tudi njena prodajna cena, katero se dolo\xc4\x8di glede na se\xc5\xa1tevek vseh stro\xc5\xa1kov, ki so bili s to knjigo. Za samozalo\xc5\xbebe je zna\xc4\x8dilno, da knjig ne izdajajo v velikih nakladah, saj gre po navadi za naslove, ki tr\xc5\xbeno niso najbolj zanimivi, zato se natisnejo le v nekaj sto izvodih. Cena tak\xc5\xa1nih knjig je zato razmeroma visoka, prodaja pa majhna, zato po navadi prihaja do izgub._NEWLINE_Ko je cena knjige dolo\xc4\x8dena in ko so natisnjeni prvi izvodi, se za\xc4\x8dne najbolj te\xc5\xbeavna in vpra\xc5\xa1ljiva naloga. Kako knjigo prodati?\n_START_SECTION_\nProdaja knjige\n_START_PARAGRAPH_\nNajpomembnej\xc5\xa1e je, da se o knjigi raz\xc5\xa1iri kar najve\xc4\x8d informacij. Pri tem pa so na voljo \xc5\xa1tevilna ogla\xc5\xa1evalska sredstva, od propagandnih letakov, oglasov v tiskanih medijih, neposrednih povabil potencialnih kupcev k nakupu v prednaro\xc4\x8dilu ali kar naro\xc4\x8dilu z zni\xc5\xbeano ceno, do propagandnih sporo\xc4\x8dil v elektronskih medijih, ki postajajo vse bolj popularna. Izredno u\xc4\x8dinkoviti so tudi knji\xc5\xbeni sejmi, kjer se med drugim predstavljajo novosti, literarni ve\xc4\x8deri ipd. _NEWLINE_Zna\xc4\x8dilno za samozalo\xc5\xbeni\xc5\xa1tvo je, da za njim ne stoji prodajna knjigotr\xc5\xa1ka mre\xc5\xbea, kar je po eni strani slabost te vrste zalo\xc5\xbeni\xc5\xa1tva. Ker je po navadi samozalo\xc5\xbenik denarno odvisen od prodaje svojih knjig, na zalogi pa nima ve\xc4\x8djega kapitala, ki bi ga lahko vlo\xc5\xbeil v propagando, je njegova mo\xc5\xbenost propagande in informiranja o izidu knjige v primerjavi z velikimi zalo\xc5\xbebami precej okle\xc5\xa1\xc4\x8dena. Kljub temu pa obstajajo mo\xc5\xbenosti, ki so denarno ugodne in zajamejo \xc5\xa1irok krog potencialnih kupcev._NEWLINE_\xc4\x8ce ima samozalo\xc5\xbenik mo\xc5\xbenost, je lahko izredno koristno, da nekoliko pred izidom knjige skli\xc4\x8de tiskovno konferenco, na katero povabi vse novinarje, ki bi jih tematika knjige utegnila zanimati. S tem si zagotovi informacije o knjigi v razli\xc4\x8dnih medijih, tako v \xc4\x8dasopisih, radiu ali morda celo na televiziji. Res pa je, da si to lahko privo\xc5\xa1\xc4\x8dijo samo poznani avtorji, saj novinarji za neznane praviloma niso zainteresirani. Idealno je, \xc4\x8de novinar napi\xc5\xa1e dobro kritiko o knjigi in priporo\xc4\x8di njen nakup. Na ta na\xc4\x8din se na za\xc4\x8detku lahko proda najve\xc4\x8d izvodov \xc5\xbee v prednaro\xc4\x8dilu, ko je cena knjige za kupce \xc5\xa1e najbolj ugodna._NEWLINE_Samozalo\xc5\xbenik je sam odgovoren tudi za prodajo knjig, za katero mirno re\xc4\x8demo, da je najbolj te\xc5\xbeaven proces v samozalo\xc5\xbeni\xc5\xa1tvu knjige. _NEWLINE_Prodaja se za\xc4\x8dne s prednaro\xc4\x8dili, katera samozalo\xc5\xbenik po\xc5\xa1lje kupcem prej\xc5\xa1njih knjig, \xc4\x8de jih ima, knji\xc5\xbenicam in podjetjem, ki bi jih knjiga utegnila zanimati. Po \xc5\xa1tevilu prednaro\xc4\x8dil lahko samozalo\xc5\xbenik sklepa, ali bo prvotna naklada knjige zadostna ali ne. \xc4\x8cez nekaj \xc4\x8dasa, ko ima zalo\xc5\xbenik natisnjene vse knjige, se postopek po\xc5\xa1iljanja ponudb ponovi, le da je tokrat cena stalna in nekoliko vi\xc5\xa1ja od prednaro\xc4\x8dni\xc5\xa1ke._NEWLINE_Po vsem tem lahko zaklju\xc4\x8dimo, da ima samozalo\xc5\xbeba pomembno dru\xc5\xbebeno funkcijo, saj omogo\xc4\x8da tiskanje manj\xc5\xa1ih naklad, katerih si velike zalo\xc5\xbebe ne morejo privo\xc5\xa1\xc4\x8diti. Publikacije, ki jih ponujajo samozalo\xc5\xbeniki, pa bogatijo ponudbo knji\xc5\xbenega trga, ki bi sicer ponujal le tr\xc5\xbene uspe\xc5\xa1nice.\n_START_SECTION_\nZnani in malo manj znani slovenski samozalo\xc5\xbeniki\n_START_PARAGRAPH_\nSamozalo\xc5\xbeba Nahtigal, Valentin Cundri\xc4\x8d, Sre\xc4\x8dko Herman, Anton Komat, Vili Vesenjak, Kristian Kolman, Du\xc5\xa1ica Kunaver, Nada Kri\xc5\xbenar April Zuljan in partner, Ivan Ocvirk, Milan Dolgan,Uro\xc5\xa1 Mo\xc4\x8dnik, Jo\xc5\xbea Vovk, Irena Oman-Puri\xc4\x8d, Hermina Jakopi\xc4\x8d, Jaka \xc5\xa0ubic, Ivan Zorec.\n_START_SECTION_\nNekaj znanih tujih samozalo\xc5\xbenikov\n_START_PARAGRAPH_\nStephen Crane, E. E. Cummings, Deepak Chopra, Benjamin Franklin, Zane Grey, Pat Ingoldsby,Rudyard Kipling, D. H. Lawrence, Thomas Paine, Edgar Allan Poe, Ezra Pound, Carl Sandburg, George Bernard Shaw, Upton Sinclair, Gertrude Stein, Henry David Thoreau, Walt Whitman in Mark Twain.'